«Ինչո՞ւ են այդքան խոսում այն մասին, որ պետք է կատարվեն Վիեննայի որոշումները սարքավորումներ տեղադրելու մասին. որովհետև դա շատ կարևոր քաղաքական քայլ կլինի: Դրա իմաստն այն է, որ պատասխանատվության խնդիր է մտնում: Պատասխանատվության խնդիրը կատակ բան չէ միջազգային քաղաքականության մեջ: Դա նշանակում է, որ խախտողը կարող է պատժվել: Դրա համար է Ադրբեջանը ատամներով պաշտպանում իրեն, որ ղարաբաղյան խնդրի կարգավորման մեջ նման տարրեր չմտնեն: Այդ պատճառով այս ամենը շատ լուրջ է: Անգամ գնահատական տալը, ասելը, թե ով է խախտել հրադադարը, ահագին բան է փոխում: Եթե կողմերը չեն կարևորում այս խնդիրը, ինչո՞ւ պիտի ԵԱՀԿ-ն իր վրա պատասխանատվություն վերցնի նման փոփոխություններ անելու: Դա կարող է անել միայն Հայաստանի Հանրապետությունը: Օրինակ, եթե Ադրբեջանը գեթ մեկ անգամ հայտարարի, որ իրենք ռազմական ճանապարհով կլուծեն խնդիրն այս կամ այն հանգամանքներում՝ Հայաստանի Հանրապետությունը պիտի հայտարարի, որ այլևս գոյություն չունի խաղաղ բանակցություն, Ադրբեջանը պիտի պարտավորվի անգամ նման հայտարարություն չանելու: Մինսկի խմբի կողմից հնչեցված կարգավորման բանաձևը կոչվում է «խաղաղ լուծման բանաձև»: Կարգավորման բոլոր տարրերը հիմնվում են մեկ պայմանի վրա՝ կողմերը հրաժարվում են ուժի կիրառումից կամ խնդիրը ռազմական ճանապարհով լուծելու մտադրությունից: Եթե չեն հրաժարվում, այդ դեպքում այդ 6 կետերը գոյություն չունեն: Մի անգամ Լավրովը պարզ ու հստակ ասել է դրա մասին, որ այո, տարածքների խնդիր է շոշափվում, բայց այդ ամենը հնարավոր է միայն խաղաղ կարգավորման դեպքում: Ադրբեջանը այս ֆոնի վրա հայտարարում է, թե «ես զենք կկիրառեմ»: Նշանակում է, որ Ադրբեջանը հրաժարվում է հակամարտության խաղաղ կարգավորման բանաձևից: Իսկ եթե կողմերից որևէ մեկը չի հրաժարվում ռազմական լուծումից և հայտարարում է դրա մասին, ապա Մադրիդյան սկզբունքների մասին խոսելն ընդհանրապես անիմաստ է: Այդ հայտարարությունները պիտի թանկ նստեն Ադրբեջանի վրա: Ես չեմ տեսնում հստակ ստրատեգիա Հայաստանի կողմից՝ ուղղված Ադրբեջանի այս քաղաքականության չեզոքացմանը, դրա համար էլ կարծում եմ, որ այս ամենը հայկական դիվանագիտության տկարության արդյունքն է: Գիտեն՝ Հայաստանը սկզբունք չունի: Ամեն ինչ մոռանալու է: Այդպես էլ վերաբերվում են մեզ»,- նշեց Մանվել Սարգսյանը: